
Nr. 22/502


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr.345/2002, privind taxa pe valoarea adăugată, cu care comisia noastră a fost sesizată în fond cu adresa Biroului Permanent nr.352 din 22 septembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea şi completarea Legii nr.345/2002, privind taxa pe valoarea adăugată
Cu adresa nr.352 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr.345/2002, privind taxa pe valoarea adăugată.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare modificarea şi completarea Legii nr.345/2002 privind taxa pe valoarea adăugată, cu modificările şi completările ulterioare, astfel încât faptul generator al taxei pe valoarea adăugată şi exigibilitatea acesteia să ia naştere în momentul achitării sau încasării sumelor reprezentând livrările de bunuri mobile şi imobile.

In urma examinării propunerii legislative pentru modificarea şi completarea Legii nr.345/2002, privind taxa pe valoarea adăugată, în şedinţa din 2 octombrie 2003, comisia a hotărât, cu unanimitate de voturi, respingerea, din următoarele considerente:
- referitor la propunerea ca faptul generator şi exigibilitatea taxei pe valoarea adăugată să ia naştere în momentul achitării sau încasării sumelor aferente livrării de bunuri mobile şi imobile, arătăm că aceasta este în totală contradicţie cu prevederile comunitare în domeniu, respectiv cu articolul 10 pct.2 din Directiva a VI-a a Consiliului Comunităţii Economice Europene, care prevede ca regulă generală că „faptul generator al taxei intervine şi taxa devine exigibilă în momentul în care se efectuează livrarea de bunuri sau prestarea de servicii”;
- renunţarea la acest principiu ar însemna înlocuirea taxei pe valoarea adăugată cu alt tip de impozit (de exemplu impozitul pe circulaţia mărfurilor);

- în ceea ce priveşte energia electrică, termică şi gazele naturale, în propunerea legislativă există o necorelare, întrucât se propune atât aplicarea cotei zero (la pct.4), cât şi aplicarea unei cote reduse de 50% din cota standard (la pct.5);

- menţionăm că noţiunea de cotă zero nu mai există în legislaţia în vigoare privind taxa pe valoarea adăugată, operaţiunile impozabile putând fi taxabile, scutite sau scutite cu drept de deducere;

- începând cu data de 1 ianuarie 2004, prin proiectul noului Cod fiscal se prevede aplicarea cotei reduse a taxei pe valoarea adăugată de 9% pentru o serie de bunuri şi servicii, care vor fi stabilite astfel încât să nu fie afectat echilibrul bugetar pe anul 2004.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa
1
1

